Finmarkas
Finmarkas (norv. Finnmark – „Suomijos pasienis“) – buvusi Norvegijos apskritis (fylke) pačiuose šalies šiaurės rytuose, Sápmi regiono dalis. Iki 2019 m. pab. buvo pagal plotą didžiausia, bet gyventojų skaičiumi mažiausia Norvegijos apskritis. Nuo 2020 m. sausio 1 d. sujungta su Trumsu į Trumso ir Finmarko apskritį. Iki sujungimo Finmarkas ribojosi su Trumsu vakaruose, Laplandija (Suomija) pietuose, Murmansko sritimi (Rusija) rytuose, Norvegijos jūra šiaurės vakaruose, Barenco jūra šiaurėje ir šiaurės rytuose. Apskritį norvegai anksčiau vadino Finmarkens amt ar Vardøhus amt, o nuo 2002 m. apskritis turėjo 2 oficialius pavadinimus: Finnmark norvegiškai ir Finnmárkku samių kalba. Būdamas šiauriausioje Europos dalyje, kur Norvegija pasisuka į rytus, Finmarkas būdavo vieta kur rytai sutinka vakarus kultūriškai bei gamtiniu ir geografiniu atžvilgiu. Vardė, labiausiai į rytus nutolusi Finmarko savivaldybė, yra toliau į rytus nei Stambulas ar Sankt Peterburgas.